पाएं अपने शहर की ताज़ा ख़बरें और फ्री ई-पेपरडाउनलोड करें
जिले के आवां क़स्बे में सोमवार को पूरे दिन जनता कर्फ़्यू रहा। जहां व्यापारिक प्रतिष्ठानों से लेकर घरों तक सभी के दरवाजे बंद रहे। यहां तक कि ग्राम पंचायत आवां के निवेदन पर कलेक्टर चिन्मयी गोपाल द्वारा डॉ.भगवान मीना के नेतृत्व में भेजी गई टीम भी लोगों के घरों में प्रवेश नहीं कर पाई। कोविड टेस्ट के लिए घरों की कुंडिया खटखटाने पर भी लोगों ने दरवाज़ा नहीं खोला।
ऐसा माहौल देखकर पूर्व मंत्री प्रभु लाल सैनी व सरपंच दिव्यांश एम भारद्वाज ने टेस्ट के लिए सैम्पल दिए। तब जाकर लोग कोविड टेस्ट के लिए आगे आए। वरना दहशत के मारे लोग घरों से निकलने को तैयार नहीं थे। पूर्व मंत्री सैनी का सैंपल लेने चिकित्सा टीम के साथ ख़ुद सरपंच भारद्वाज उनके घर गए।
उल्लेखनीय है कि पिछले 15 दिनो में कोरोना से क़स्बे के करीब 15 लोगों की मौत हो चुकी है। इसको लेकर क़स्बे में ख़ौफ़ का माहौल बन गया। इस गम्भीर विषय पर सरपंच भारद्वाज ने सोमवार को कलेक्टर चिन्मयी गोपाल से बात की और उन्हें सारी स्थिति से अवगत कराया। कलेक्टर ने आवां में सैंपलिंग के लिए टीम भेजने के निर्देश दिए। उन्होंने सरपंच से सख़्ती के साथ 'ज़ीरो मोबिलिटी' को अमल में लाने को भी कहा।
इसके बाद सोमवार को सुबह 6 बजे सरपंच ने सोशल मीडिया के माध्यम से तथा प्रमुख लोगों को फ़ोन करके कस्बे वासियों से निवेदन किया कि कोई घर से बाहर न निकले। गांव को बचाना है तो 'ज़ीरो मोबिलिटी' रखें। चुन ले आपको क्या चाहिए घर के अंदर जीवन है, घर के बाहर मौत। सरपंच दिव्यांश की अपील के बाद पूरे गांव में सन्नाटा पसर गया।
आवां के लोगों को कोरोना से बचाने लिए प्रयास जारी
सरपंच दिव्यांश एम भारद्वाज ने बताया कि जनता कर्फ्यू गांव के लोगों को कोरोना से बचाने के लिए उठाया गया कदम था। इसमें लोगों का सहयोग रहा। लोग सुबह से ही नहीं निकले।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn